Teadsin muidugi, et Addinoli Ida-Euroopa peakorter asub selle loomisest peale Põlvas, ent ise kohal käies lummas sealne olustik askeetlikkusega - sadakonnal ruutmeetril poolavatud kontoris askeldab tegus mitmekeelne seltskond, korraldades ettevõtte toodangu müüki Virust Võruni, Kiievist Tšitaani.  Siiski - lähipäevil saab Addinoli 17 aastat väldanud Põlva-elule  väärikas punkt pandud, sest ettevõte kolib personali ja laomajanduse Tartu külje all asuvasse Ülenurme tehnoparki, kus valmib Addinoli Ida-Euroopa keskuse uus hoone.  Suija igatahes hindab Ida-Euroopa keskuse rajamist just Eestisse, mitte aga Venemaale või mõnda teise riiki, oluliseks investeeringuks ja auavalduseks Eesti vastu. Ju siis on omanike silmis siinmail head tööd tehtud, kusjuures Suija juhtimisoskustel ja ärivaistul on selles arengus olnud kindlasti võtmeroll.  Ise ta on seda meelt, et  head organisatsiooni ei ehita mitte revolutsiooni, vaid evolutsiooniga.